Arseni

L'arseni ye un elemento quimico d'a tabla periodica de simbolo As y numero atomico 33.

 Etimolochía 
A denominación latina ARSENICUM ye un helenismo adaptau de ἀρσενικόν, arsenikon, de ἄρσην, arsen, que significa masclo, varonil. A denominación en aragonés medieval ye arsenic, se troba en textos comercials y se relaciona con luengas cercanas con apocope como o catalán, l'occitán y o francés. Tamién existioron en aragonés medieval formas muit minoritarias como arsén, que siguió una evolución pareixida a Grisenic > Grisén. O benasqués ye a sola parla alto-aragonesa a on que s'ha documentau arseni, continación d'a forma medieval arsenic.

 Caracteristicas prencipals 
L'arseni presenta tres estaus alotropicos, gris u metalico, amariello y negro. L'arseni gris metalico (forma α) ye a forma estable en condicions normals y tien estructura romboedrica, ye un buen conductor d'a calor pero un mal conductor electrico, a suya densidat ye de 5,73 g/cm3, y pierde o brillo metalico exposato a l'aire.

L'arseni amariello (forma γ) s'obtiene cuan a vapor d'arseni se enfría a escape. Ye extremadament volatil y mas reactivo que l'arseni metalico y presenta fosforescencia a temperatura ambient. O gas ye constituito por moleculas tetraedricas d'As4 de forma analoga a o fosforo y o solido formato por a condensación d'o gas tien estructura cubica, ye de textura sabonosa y tien una densidat d'alto u baixo 1,97 g/cm3. Exposato a la luz u a la calor revierte a la forma estable (gris). Tamién se denomina arseni amariello l'orpiment, mineral de trisulfuro d'arseni (As2S3).

Una tercera forma alotropica, l'arseni negro (forma β) d'estructura hexagonal y densitat 4,7g/cm3, tien propiedaz intermedias entre as formas alotropicas descritas y s'obtiene en a descomposición termica de l'arsina (Hidruro d'Arseni, AsH3) u bien fendo enfriar lentament a vapor d'arseni.

Todas as formas alotropicas fueras d'a gris no tienen brillo metalico y tienen muit poca conductividat electrica, por lo que o elemento se comportará como metal u no metal en función, basicament, d'o suyo estau d'agregación.

A presión atmosferica l'arseni sublima a 613 °C, y a 400 °C crema con flama blanca formando o sesquioxido As4O6. Reacciona violentament con o clor y se combina, en fer-se calentar, con a mayoría d'os metals y con o ixufre ta formar l'arseniuro correspondient. O mineral realgar ye un sulfuro d'arseni. L'arseni no reacciona con l'acido clorhidrico en ausencia d'oxicheno, pero si con l'acido nitrico calient, ya sía diluito u concentrato y con atros oxidants como o peroxido d'hidrocheno (H2O2), acido perclorico, etc. Ye insoluble en augua pero muitos d'os suyos compuestos son solubles en augua.

Ye un elemento quimico esencial ta a vida encara que tanto l'arseni como os suyos compuestos son extremadament verenosos.

 Se veiga tamién 
 Abzug.
 Realgar.

 Referencias 

 Vinclos externos 

  Enciclopedia Libre - Arseni
  ATSDR - Arseni
  U.S. Geological Survey - Arseni
  James B. Calvert - Arseni
  Los Alamos National Laboratory - Arseni
  webelements.com - Arseni
  environmentalchemistry.com - Arseni
  Arseni, datos recients sobre exposición y risgo. Boletín acsabrief de setiembre de 2010

Categoría:Elementos quimicos
Categoría:Metaloides
Categoría:Verenos